河传
唐·顾夐

燕飏，晴景。小窗屏暖，鸳鸯交颈。菱花掩却翠鬟欹，慵整，海棠帘外影。绣帏香断金鸂鶒，无消息。心事空相忆，倚东风。春正浓，愁红，泪痕衣上重。曲槛，春晚。碧流纹细，绿杨丝软。露华鲜，杏枝繁，莺转，野芜平似剪。直是人间到天上，堪游赏。醉眼疑屏障，对池塘。惜韶光，断肠，为花须尽狂。棹举，舟去。波光渺渺，不知何处。岸花汀草共依依，雨微，鹧鸪相逐飞。天涯离恨江声咽，啼猿切。此意向谁说，倚兰桡。独无憀，魂销，小炉香欲焦。